     เป็นอีก 1 ร้าน ในจังหวัดลำปางที่คุณควรมาลอง มาทีไร คนเยอะมาก ๆ เปิดมานาน และมีอาหารให้ทานอยู่หลายอย่างทั้งของทานเล่น ขนมจีน รวมไปถึงของฝากก็มี ผมเองเคยมาทานร้านนี้อยู่หลายครั้ง เมื่อหลายปีมาแล้ว วันนี้ได้ผ่านมาจังหวัดลำปางอีก ก็คงต้องแวะสักหน่อย ดูสิว่ารสชาติยังเหมือนเดิมหรือเปล่า แต่ครั้งก่อนผมเองก็ไม่ได้ให้รสชาติขนมจีนร้านนี้อร่อยอะไรมากมายหรอกนะ แต่ผมชอบตรงที่มีของทานเล่นอร่อย ๆ นี่สิ จึงแวะมา

     การเดินทาง ร้านนี้ตั้งอยู่ริมถนนเส้นสนามบน ติดกับร้านหนังสือร้านใหญ่ของจังหวัดลำปาง คือร้านหนังสือดวงกมล หรือสังเกตง่าย ๆ อีกอย่างคือ ถนนเส้นนี้เป็นถนนที่อยู่ด้านข้างโรงเรียนบุญวาทย์วิทยาลัยนั่นเอง ผมเองก็ไม่ค่อยชำนาญเส้นทางเท่าไรนัก แนะนำให้ตามแผนที่ในวงในมาเลยครับจะชัวร์ที่สุด

     บรรยากาศร้าน ภายในตกแต่งด้วยงานไม้สไตล์เมืองเหนือ สะอาด บรรยากาศดี มีโต๊ะที่นั่งมากพอสมควร รองรับลูกค้าทัวร์ได้อย่างสบาย ผมมาทีไรก็คนเยอะทุกที วันนี้ก็เช่นกันครับ ลูกค้าเข้าอย่างไม่ขาดสาย ถึงกับต้องตะแคงหม้อน้ำยากันแล้ว ลูกค้าสามารถโทรศัพท์สั่งอาหารหรือสำรองโต๊ะได้ที่เบอร์ 054-315-696, 086-625-1722, 081-322-6305  ครับ ร้านนี้เปิดทุกวันตั้งแต่เวลา 10.00 น. ไปจนถึง 17.00 น.จ้า

     เมนูอาหารของที่นี่ หลัก ๆ ก็จะเป็นขนมจีน โดยจะขายราคาอยู่ที่ถาดละ 15 บาท 1 ถาดจะมีเส้นขนมจีนอยู่ประมาณ 8 หัว ส่วนน้ำยาแล้วแต่เราจะเลือกทานครับ ว่าอยากทานอะไรมีให้เลือกทั้งแกงเขียวหวาน  น้ำยาปลาช่อน น้ำพริก  น้ำเงี้ยว  และน้ำยาป่า คนมาเยอะหรือมาน้อยก็สามารถเลือกปริมาณได้โดยมีให้เลือก 2 ขนาด คือขนาดกลาง กับขนาดใหญ่ ขนาดกลางราคาจะอยู่ที่  30 บาท ส่วนขนาดใหญ่ราคาจะอยู่ที่ 35 บาท ครับ นอกจากนั้นยังมีเมนูอาหารและของทานเล่นอีกมากมายหลายอย่าง เช่น ส้มตำ ข้าวผัดน้ำพริกลงเรือ ข้าวคลุกกะปิ ปอเปี้ยะญวนทอด แหนมเนือง หมูยอหนังลวกจิ้ม หมูสะเต๊ะ ลูกชิ้นหมูปิ้ง ปากหม้อญวน และไก่ย่าง เรียกได้ว่ามาที่นี่ .. มีให้ครบ ตอบสนองทุกความต้องการในการหาอะไรมื้อกลางวันทานอร่อย ๆ จริง ๆ 

     สำหรับวันนี้ ผมก็สั่งขนมจีนไป 1 ชุด โดยเลือกน้ำยาเป็นน้ำยากะทิ และน้ำยาป่าเท่านั้น และได้สั่งอาหารทานเล่นจานโปรดไปอีก 2 อย่างคือ หมูยอหนังลวกจิ้ม  และปอเปี๊ยะญวน ของทานเล่น 2 อย่างนี้ผมมาทีไร สั่งแทบทุกครั้งครับ ไม่รู้เป็นอะไร สำหรับรายละเอียดในเรื่องรสชาติของอาหารแต่ละอย่างที่สั่งในวันนี้เป็นดังนี้ครับ

     - ขนมจีน  เส้นที่นี่ไม่ใช่เส้นสด เป็นหัวเล็ก ๆ (ขนมจีนขยุ้ม) น่าทานดีครับ ส่วนทางด้านน้ำยาทั้งน้ำยาป่าและน้ำยากะทิค่อนข้างหนักไปในทางเค็มครับ วันนี้บอกตรง ๆ ว่าไม่ค่อยถูกปากในรสชาติของน้ำยาเท่าไรนัก

     - หมูยอหนังลวกจิ้ม (45 บาท) มาตรฐานเดิม อร่อย หมูยอเนื้อแน่น ๆ แซมด้วยหนังในทุกชิ้น จิ้มน้ำจิ้มซีฟู้ด ซึ่งทางร้านทำได้ค่อนข้างรสจัดจ้าน เปรี้ยว เผ็ด หวาน ลงตัวพอดีครับ

     - ปอเปี๊ยะญวน (60 บาท) จานนี้เป็นอีก 1 เมนูโปรด รสชาติปอเปี๊ยะเหมือนเดิมครับ หนักที่ไส้ ใส่มาเยอะมาก ๆ แต่วันนี้ปอเปี๊ยะไม่ค่อยร้อน ไม่ค่อยปลื้มเท่าไร ส่วนน้ำจิ้มก็รสชาติใช้ได้ครับ มีเอกลักษณ์เป็นของตัวเอง เกือบไม่หมดเหมือนกันจานนี้

     มาดูทางด้านการบริการ พนักงานเยอะ อาหารเสริฟรวดเร็ว แต่มาติดตอนท้าย (ตอนคิดเงิน) นิดหน่อย เราเองก็อยากจะรู้ว่าอาหารแต่ละอย่างราคาเท่าไหร่ ยังไง แต่พี่คนเก็บเงิน (น่าจะเป็นเจ้าของร้าน) บอกให้เราดูในเมนู พร้อมแสดงสีหน้าแบบหงุดหงิดเล็กน้อย .... เอิ่มมมมม ถึงกับเงิบไปเหมือนกัน

สรุป  - รสชาติ 2.5/5
        - บรรยากาศและความสะอาด 4.5/5
        - การบริการและความรวดเร็ว 2/5
        - ความคุ้มค่าและราคา 3/5 
     โดยรวม 3 เต็ม 5 

     ปล. เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านที่มีลักษณะเดียวกัน ชิมเอง จ่ายเอง บ่นเองครับ